דניאל גיורטה

**דניאל גיורטה** (בהונגרית: **Gyurta Dániel**; נולד ב-4 במאי 1989) הוא שחיין הונגרי. הוא אלוף אולימפי (לונדון 2012), 3 פעמים ברציפות אלוף העולם (רומא 2009, שנגחאי 2011 וברצלונה 2013), פעמיים ברציפות אלוף אירופה ושיאן עולם לשעבר במשחה ל-200 מטר חזה.

## ביוגרפיה
גיורטה נולד בבודפשט.

באולימפיאדת אתונה (2004) זכה גיורטה בהיותו רק בן 15 במדליית כסף במשחה ל-200 מטר חזה בתוצאה של 2:10.80 דקות, אחרי קוסוקה קיטאג'ימה מיפן שקבע שיא אולימפי חדש של 2:09.44 דקות ולפני ברנדן הנסן מארצות הברית (2:10.87 דקות). בשלב חצי הגמר הוא קבע תוצאה של 2:10.75 דקות.

באליפות אירופה בשחייה (בריכת 25 מטר) שנערכה בהלסינקי, פינלנד בדצמבר 2006 זכה גיורגה במדליית זהב במשחה ל-200 מטר חזה בתוצאה של 2:06.58 דקות. נוסף לכך, הוא סיים במקום 14 במשחה ל-100 מטר חזה בתוצאה של 1:00.40 דקות.

באליפות העולם בשחייה שנערכה במלבורן, אוסטרליה בשנת 2007 סיים גיורטה במקום שישי במשחה ל-200 מטר חזה בתוצאה של 2:11.62 דקות.

באליפות אירופה בשחייה (בריכת 25 מטר) שנערכה בדברצן, הונגריה בדצמבר אותה שנה זכה גיורטה במדליית זהב במשחה ל-200 מטר חזה בשיא אירופה חדש של 2:05.49 דקות. נוסף לכך, הוא סיים במקום 13 במשחה ל-100 מטר חזה בתוצאה של 59.93 שניות.

באליפות אירופה בשחייה שנערכה באיינדהובן, הולנד במרץ 2008 סיים גיורטה במקום חמישי במשחה ל-200 מטר חזה בתוצאה של 2:12.44 דקות.

באולימפיאדת בייג'ינג (2008) סיים גיורטה במקום חמישי במשחה ל-200 מטר חזה בתוצאה של 2:09.22 דקות. בשלב המוקדמות הוא קבע שיא אולימפי חדש של 2:08.68 דקות. המנצח בתחרות היה קיטאג'ימה שקבע שיא אולימפי חדש של 2:07.64 דקות. נוסף לכך, הוא סיים במקום 24 במשחה ל-100 מטר חזה בתוצאה של 1:01.31 דקות.

### אלוף עולם
באליפות העולם בשחייה שנערכה ברומא, איטליה בשנת 2009 זכה גיורטה במדליית זהב במשחה ל-200 מטר חזה בשיא אירופי חדש של 2:07.64 דקות, לפני אריק שנטו מארצות הברית (2:07.65 דקות) וג'ידריוס טיטניס מליטא וכריסטיאן ספרנג'ר מאוסטרליה (2:07.80 דקות). כבר בשלב חצי הגמר הוא קבע שיא אירופי חדש של 2:08.08 דקות. נוסף לכך, הוא סיים במקום 20 במשחה ל-100 מטר חזה בתוצאה של 1:00.26 דקות.

### שיאן עולם
באליפות אירופה בשחייה (בריכת 25 מטר) שנערכה באיסטנבול, טורקיה בדצמבר אותה שנה זכה גיורטה בשתי מדליות, זהב וכסף. מדליית זהב, במשחה ל-200 מטר חזה בשיא עולם חדש של 2:00.67 דקות. שיא זה נשבר לאחר 7 שנים על ידי מרקו קוך מגרמניה (2:00.44 דקות) ומדליית כסף, במשחה ל-100 מטר חזה בתוצאה של 56.72 שניות.

### אלוף אירופה
באליפות אירופה בשחייה שנערכה בבודפשט, באוגוסט 2010 זכה גיורטה במדליית זהב במשחה ל-200 מטר חזה בשיא תחרות חדש של 2:08.95 דקות, לפני אלכסנדר דאלה אואן מנורווגיה (2:09.68 דקות) והוג דובוסק מצרפת (2:11.03 דקות). נוסף לכך, הוא סיים במקום רביעי במשחה ל-100 מטר חזה בתוצאה של 1:00.64 דקות ובמקום שביעי במשחה שליחים 4x100 מטר מעורב בתוצאה של 3:38.73 דקות.

באליפות העולם בשחייה (בריכת 25 מטר) שנערכה בדובאי, איחוד האמירויות הערביות בדצמבר אותה שנה זכה גיורטה במדליית כסף במשחה ל-200 מטר חזה בתוצאה של 2:03.47 דקות, אחרי נאויה טומיטה מיפן שקבע שיא תחרות חדש של 2:03.12 דקות ולפני ברנטון ריקארד מאוסטרליה (2:04.33 דקות).

באליפות העולם בשחייה הנערכת בשאנגחאי, סין בשנת 2011 זכה גיורטה במדליית זהב במשחה ל-200 מטר חזה בתוצאה של 2:08.41 דקות, לפני קיטאג'ימה (2:08.63 דקות) וכריסטיאן פום לן מגרמניה (2:09.06 דקות) ובכך הגן על תוארו. נוסף לכך, הוא סיים במקום שישי במשחה ל-100 מטר חזה בתוצאה של 1:00.25 דקות ובמקום 15 במשחה שליחים 4x100 מטר מעורב בתוצאה של 3:38.24 דקות, הוא שחה את סגנון החזה ב"זינוק שליחים" בתוצאה של 59.95 שניות, התוצאה השנייה בטיבה בתחרות.

באליפות אירופה בשחייה שנערכה בדברצן, במאי 2012 זכה גיורטה בשתי מדליות, זהב וארד. מדליית זהב פעם שנייה ברציפות במשחה ל-200 מטר חזה בשיא אליפות חדש של 2:08.60 דקות ומדליית ארד במשחה שליחים 4x100 מטר מעורב בשיא הונגריה חדש של 3:34.57 דקות.

### אלוף אולימפי ושיאן עולם
באולימפיאדת לונדון (2012) זכה גיורטה במדליית זהב במשחה ל-200 מטר חזה בשיא עולם חדש של 2:07.28 דקות, לפני מייקל ג'יימיסון מבריטניה (2:07.43 דקות) וריו טאטיישי מיפן (2:08.29 דקות). נוסף לכך, הוא סיים במקום רביעי במשחה ל-100 מטר חזה בתוצאה של 59.53 שניות, 4 מאיות השנייה איטי מברנדן הנסן מארצות הברית שזכה במדליית הארד ובמקום חמישי במשחה שליחים 4x100 מטר מעורב בתוצאה של 3:33.02 דקות. חודש וחצי לאחר מכן, נשבר שיאו העולמי על ידי אקיהירו יאמאגוצ'י מיפן (2:07.01 דקות).

באליפות העולם בשחייה (בריכת 25 מטר) שנערכה באיסטנבול שבטורקיה בדצמבר אותה שנה זכה גיורטה במדליית זהב במשחה ל-200 מטר חזה בשיא אליפות חדש של 2:01.35 דקות, לפני מייקל ג'יימיסון (2:03.00 דקות) וויאצ'סלב סינקביץ' מרוסיה (2:03.08 דקות). נוסף לכך, הוא השתתף במשחה שליחים 4x100 מטר מעורב, בתוצאה של 3:28.26 דקות ועלה עם קבוצתו מהמקום החמישי לשלב הגמר. הוא שחה את סגנון החזה ב"זינוק שליחים" בתוצאה של 57.42 שניות. בשלב הגמר הן קבוצתו והן נבחרת איטליה פסלו ודורגו במקום השביעי.

באליפות העולם בשחייה שנערכה בברצלונה שבספרד ביולי 2013, זכה גיורטה במדליית זהב, במשחה ל-200 מטר חזה בשיא אליפות חדש ובשיא אירופה חדש של 2:07.23 דקות, לפני מרקו קוך מגרמניה (2:08.54 דקות) ומטי מטסון מ פינלנד (2:08.95 דקות) ובכך זכה בתואר בפעם השלישית ברציפות. נוסף לכך, הוא סיים במקום שביעי במשחה שליחים 4x100 מטר מעורב ביחד עם חבריו בתוצאה של 3:34.09 דקות. כשחיין חזה הוא שחה ב"זינוק שליחים" תוצאה של 59.14 שניות.

## הישגים ותארים
* בשנת 2013 זכה גיורטה בתואר שחיין השנה באירופה.
* בשנים 2009, 2012 ו-2013 זכה גיורטה בתואר ספורטאי השנה בהונגריה.

## ראו גם

* התפתחות שיא העולם במשחה ל-200 מטר חזה

## קישורים חיצוניים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:חברי הוועד האולימפי הבין-לאומי
קטגוריה:עסקני ספורט הונגרים
קטגוריה:אלופי עולם בשחייה
קטגוריה:שחייני חזה
קטגוריה:שחיינים באולימפיאדת אתונה (2004)
קטגוריה:שחיינים באולימפיאדת בייג'ינג (2008)
קטגוריה:שחיינים באולימפיאדת לונדון (2012)
קטגוריה:שחיינים באולימפיאדת ריו דה ז'ניירו (2016)
קטגוריה:אלופים אולימפיים הונגרים: שחייה
קטגוריה:שיאני עולם הונגרים: שחייה
קטגוריה:הונגרים שנולדו ב-1989